Line Barfod (EL), 2005-05-17:
Jeg synes, at det her forslag er et af de mest uhyggelige forslag, der overhovedet er blevet fremsat af denne regering, og det siger ikke så lidt.
Selve tankegangen om, at små børn, helt ned til 6 måneder gamle, skal vænne sig til, at der er nogle, der har penge til at købe mad, og at der er nogle, der ikke har penge, og at nogle skal sidde og se på, at andre spiser, har jeg svært ved at forstå.
Hvordan nogen overhovedet kan holde ud at ville stemme for et sådant forslag, har jeg altså meget svært ved at forstå.
Man startede med at indføre det for børnehavebørn, og nu vil man så også indføre for vuggestuebørn, at de skal vænne sig til, at nogle har råd til mad, og at nogle ikke har råd til mad, at nogle bare må se på.
Så kommer det rent praktiske problem med, hvordan man giver vuggestuebørn på 6 måneder madpakke med.
Jeg ved ikke helt, hvad man forestiller sig at børn på 6 måneder skal have med, men det må nogle jo have gjort sig nogle overvejelser om.
Jeg synes, det er ret uhyggeligt, at man forestiller sig, at den opsplitning, man er i gang med at lave i samfundet, skal starte, allerede fra børnene er 6 måneder.
Så prøver man godt nok at sige, at det er, fordi man vil indføre sund kost, men noget af det første, denne regering gjorde, da den kom til, var jo at afskaffe det forsøg, som vi havde været med til at få indført under den tidligere regering med god økologisk mad til børn i børnehaverne.
Det synes man ikke der skulle være, man kunne ikke sikre god mad for alle børn.
I stedet går man så ind her og siger, at der skal være god mad til dem, der har råd, og så må de andre bare lære at klare sig uden.
Man vil ikke engang gå så langt, som at de børn, som har friplads i børnehaven og i vuggestuen, så også kan have det i forhold til madordningerne.
Jeg vil gerne igen advare om, at det her kan komme til at betyde, at vi får endnu større opsplitning i daginstitutionerne, ligesom vi i dag diskuterer, hvad det var, vi gjorde galt i forhold til skolerne.
Hvad er det, der har gjort, at der er så stor forskel på, hvor mange der går på den ene skole og på den anden skole især i områder i København?
Vi er ved at se den samme udvikling på daginstitutionsområdet, og det er der brug for at vi sætter ind for at forebygge, i stedet for at vi får et forslag som det her, der vil øge forskellene.
Vi risikerer, at de velfungerende forældre, der tjener godt, flytter deres børn til de institutioner, hvor alle har råd til at være med til at betale, i stedet for at lade dem blive gående i de institutioner, hvor der er mange, der ikke har råd til at betale, og hvor man simpelt hen ikke kan bære rent menneskeligt at opleve, at der er børn, der ikke spiser, og hvor man derfor vil betale noget ekstra.
Det er familiepolitisk et fantastisk godt forslag, for det vil betyde, at der er flere familier, som kan have en stille og rolig morgen uden at have det pres, at man skal stå og smøre op til flere madpakker, som så bagefter står i køleskabet henne i børnehaven og måske bliver lidt småkedelige.
Der bliver flere børn, som kan få et frisk måltid sund mad henne i børnehaven midt på dagen, fordi vi med det her lovforslag giver bedre mulighed for at etablere sådan nogle ordninger.
Så ud over det rent familiepolitiske i det er det jo ernæringspolitisk også fantastisk godt, at vi hermed sikrer, at børnene får sund mad midt på dagen i børnehaven og for så vidt også i vuggestuen.
Derfor kan det undre mig, at man er imod forslaget.
Endnu mere grotesk bliver det, når Enhedslisten ved fru Line Barfod siger, at det er et uhyggeligt forslag.
Jeg tror endda, det var noget af det mest uhyggelige, fru Line Barfod nogen sinde havde set, og hvorfor?
Jo, fordi vi holder fast i, at det er forældrene selv, der må betale maden.
De betaler jo maden i dag.
Det er der da ikke noget uhyggeligt ved.
Der er ikke nogen fornuftig grund til at stemme imod forslaget, bortset fra at man har et problem med, at det er denne her regering, som er kommet med det, og så synes man, man skal finde en grund til at stemme imod.
Det er et rigtig godt forslag, og der er masser af familier, som vil blive glade for, at vi skaber denne her mulighed.
Der er ikke noget nyt rent finansieringsmæssigt i det overhovedet, bortset fra at hvis man internt i kommunen ansætter køkkenmedarbejdere, så kan det indgå i den samlede betaling, men kommunen skal til gengæld fastsætte en maksimumsgrænse for betalingen, så det ikke bliver urimeligt for nogen.
Det er da meget fornuftigt.